|  |  |
| --- | --- |
|  |  |
| **Република Србија** | **Република Србија** |
| **МИНИСТАРСТВО ЗА ЉУДСКА** **И МАЊИНСКА ПРАВА И ДРУШТВЕНИ ДИЈАЛОГ** | **МИНИСТАРСТВO УНУТРАШЊИХ ПОСЛОВА** |
|  |  |

На основу члана 12. Закона о министарствима („Службени гласник РС“, број 128/20) и на основу Закључка о усвајању Смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа („Службени гласник РС“, бр. 8/20)

Министарство за људска и мањинска права и друштвени дијалог у сарадњи са Министарством унутрашњих послова Републике Србије упућује

**Ј А В Н И П О З И В**

**организацијама цивилног друштва за учешће у процесу праћења, извештавања и оцењивања спровођења Стратегије превенције и сузбијања трговине људима, посебно женама и децом и заштите жртава 2017-2022. године**

**I О Стратегији превенције и сузбијања трговине људима, посебно женама и децом и заштите жртава 2017-2022. године**

Стратегија превенције и сузбијања трговине људима, посебно женама и децом и заштите жртава 2017-2022. године („Сл. гласник РС“, бр.77/2017) (у даљем тексту: Стратегија) је други стратешки документ који је Влада Републике Србије до сада донела у области решавања проблема трговине људима. Ова стратегија има за циљ да обезбеди свеобухватан и континуиран одговор друштва на трговину људима, у складу са динамиком нових изазова, ризика и претњи, на тај начин што ће унапредити систем превенције, помоћи и заштите жртава и сузбијања трговине људима, посебно женама и децом. До остварења овог циља Стратегије доћи ће се функционалним повезивањем и институционалном изградњом капацитета свих партнера.

У складу са тим, предвиђено је да Стратегију спроводе државни органи и органи локалне самоуправе Републике Србије у оквиру својих надлежности у сарадњи са организацијама цивилног друштва. Организацијe цивилног друштва равноправно учествују у процесу праћења, извештавања и оцењивања спровођења Стратегије, именовањем 5 (пет) представника организација цивилног друштва које се баве проблемом трговине људима.

Стратегијом је предвиђено да се представници организација цивилног друштва бирају у сарадњи са Канцеларијом за сарадњу са цивилним друштвом Владе Републике Србије о чему Канцеларија за сарадњу са цивилним друштвом Владе Републике Србије обавештава Националног координатора за борбу против трговине људима.

У сарадњи са Канцеларијом за сарадњу са цивилним друштвом 29. септембра 2017. године објављен је Јавни позив за избор пет организација цивилног друштва које ће имати учешће у процесу праћења, извештавања и оцењивања спровођења Стратегије. Након спроведеног ефикасног и транспарентног поступка избора организација цивилног друштва, 29. новембра 2017. године утврђено је да само 2 (две) организације од четири које су се пријавиле испуњавају критеријуме из Јавног позива и то Удружење грађана „АТИНА” и Удружење грађана „АСТРА”. Имајући у виду обавезу именовања 5 (пет) представника организација цивилног друштва које се баве проблемом трговине људима, а који треба да учествују у процесу праћења, извештавања и оцењивања спровођења Стратегије, неопходно је извршити избор преостале три огранизације цивилног друштва.

Усвајањем Закона о министарствима („Сл. гласник РС“, бр. 128/2020) формирано је Министарство за људска и мањинска права и друштвени дијалог које је преузело надлежности Канцеларије за сарадњу са цивилним друштвом, које је између осталог надлежно за примену Смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа, с тога се процес селекције организација цивилног друштва спроводи у сарадњи са надлежним Министарством.

**II ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ**

1. **Циљ овог јавног позива** је да се кроз јаван и транспарентан процес изврши избор још **3 (три) организације цивилног друштва** које се баве проблемом трговине људима, чији ће представници узети учешће у процесу праћења, извештавања и оцењивања спровођења Стратегије превенције и сузбијања трговине људима, посебно женама и децом и заштите жртава 2017-2022. године.

 2. Задатак организација цивилног друштваје да кроз оперативно спровођење акционог плана, прати и оцењује испуњеност циљева Стратегије и о томе сачињава извештаје. Извештаји о постигнутим резултатима сачињавају се на месечном нивоу, до петог радног дана наредног месеца, и на годишњем нивоу, до 15. фебруара сваке године, за претходну годину.

 3. Јавни позив намењен је организацијама цивилног друштва које делују у области **заштите људских и мањинских права, нарочито у области борбе против трговине људима**.

4. **Право учешћа** на Јавном позиву имају удружења и друге организације цивилног друштва основане и регистроване сагласно позитивним прописима Републике Србије које делују у области утврђеној овим јавним позивом.

**III КРИТЕРИЈУМИ**

Оргaнизaциjе цивилнoг друштвa које се кандидују морају испуњавати **следеће** **критеријуме**:

1. да су **уписaне у Рeгистaр удружења нajмaњe три године** прe oбjaвљивaњa oвoг jaвнoг пoзивa;
2. да **актом о оснивању или статутом имају утврђене циљеве** у области наведеној у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ);
3. да поседују **пројектно искуство и експертизу** у области наведеној у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 године**;
4. *пожељно* је да поседују **искуство у координацији, комуникацији и сарадњи са другим организацијама цивилног друштва, односно чланице су мреже или друге асоцијације организација цивилног друштва у области борбе против трговине људима и побољшања положаја осетљивих група**;
5. *пожељно* је да поседују **претходно искуство у раду радних група и других радних и саветодавних тела** које формирају органи државне и покрајинске управе и локалне самоуправе, **у последње 3 године.**

**IV ДОКУМЕНТАЦИЈА КОЈА СЕ ДОСТАВЉА**

Oрганизације цивилног друштва дужне су да доставе **следеће доказе:**

* **попуњен Пријавни формулар** (*Анекс 1 – Пријавни формулар*);
* **листу пројеката** које је организација реализовала у области наведеној у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године** (*Анекс 2 – Образац о реализованим пројектима)***;**
* **листу** **публикација** (анализе, истраживања и сл.)које је организација објавила у области наведеној у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године** (*Анекс 3 – Образац о објављеним публикацијама*);

**V РОК И НАЧИН ПОДНОШЕЊА ПРИЈАВЕ**

**Рoк зa пoднoшeњe пријава траје од 05. августа до 20. августа 2021. године.**

Заинтересоване организације цивилног друштва дужне су да своје пријаве заједно са припадајућом документацијом из тачке IV Јавног позива (ДОКУМЕНТАЦИЈА КОЈА СЕ ДОСТАВЉА) у назначеном року доставе **искључиво** **електронским путем на адресу:** **sek.scd@minljmpdd.gov.rs** сa нaпoмeнoм: **„Кандидатура за учешће у процесу праћења, извештавања и оцењивања спровођења Стратегије превенције и сузбијања трговине људима, посебно женама и децом и заштите жртава 2017-2022. године“.**

Евентуална питања у вези са поступком подношења пријава могу се упутити Министарству за људска и мањинска права и друштвени дијалог, на адресу електронске поште: **sek.scd@minljmpdd.gov.rs**,или телефоном, на број: 011/31-30 -972.

**VI ПОСТУПАК ИЗБОРА**

За потребе припреме и спровођења поступка избора, као и самог Јавног позива, формирана је Комисија за избор организација цивилног друштва за учешће у процесу праћења, извештавања и оцењивања спровођења Стратегије превенције и сузбијања трговине људима, посебно женама и децом и заштите жртава 2017-2022. године, која је састављена од представника Министарства за људска и мањинска права и друштвени дијалог и Министарства унутрашњих послова.

Формирана Комисија дужна је да најкасније у року **од 15 радних дана** од дана истека рока за подношење пријава донесе Предлог представника цивилног друштва за учешће у процесу праћења, извештавања и оцењивања спровођења Стратегије превенције и сузбијања трговине људима, посебно женама и децом и заштите жртава 2017-2022. године.

Предлог, као и сам Јавни позив, објавиће се на званичној веб страници Министарства за људска и мањинска права и друштвени дијалог [www.minljmpdd.gov.rs](http://www.minljmpdd.gov.rs) и доставити подносиоцима пријава на Јавни позив електронским путем.

**VI ДОДАТНЕ ИНФОРМАЦИЈЕ**

1. Министарство унутрашњих послова и Министарствo за људска и мањинска права и друштвени дијалог нису у могућности да изабраним представницима организација цивилног друштва обезбеде накнаду за рад нити да сносе трошкове њиховог доласка и одласка са састанака.

2. У циљу подстицања равномерне територијалне заступљености организација цивилног друштва у процесу селекције додатно ће се вредновати пријаве организација цивилног друштва са седиштем изван главног града. Наведено опредељење представља искључиво меру афирмативне акције и ни на који начин није усмерено на дискриминацију подносилаца пријава који не спадају у наведену категорију.

3. Учешћем на Јавном позиву, подносиоци пријава пристају да се подаци које достављају обрађују искључиво за потребе процеса избора предвиђеног овим позивом.

4. Потребни обрасци, као и додатне информације за њихово попуњавање налазе се у оквиру следећих докумената:

1. Анекс 1 – Пријавни формулар
2. Анекс 2 – Образац о реализованим пројектима
3. Анекс 3 – Образац о објављеним публикацијама.